
2017. májusában szakmai tanulmányi úton vettem részt Németországban. Kiutazás előtt, áprilisban a tanulmányi út résztvevőinek tájékoztatót tartott a projekt koordinátora, melynek keretében bemutatásra került a fogadó intézmény és a hét szakmai programja. A felkészítés kiterjedt a szaknyelv és a kulturális különbségek ismertetésére is.
A BMKIK tanulószerződéses tanácsadójaként vettem részt a programon. Munkámból kifolyólag rálátásom van a magyarországi szakképzési rendszerre, illetve annak szereplőire: a szakképző iskolákra, a gazdálkodókra (gyakorlati képzőhelyekre) és a kamarára. Rendkívül hasznosnak találtam a szakmai program összeállítását, mert bepillantást nyerhettem a szakképzés mindhárom képviselőjének tevékenységébe, Németországban is. Érdekes és tanulságos volt megismerni a német gyakorlatot és egyúttal összevetni a hazaival. Természetesen sok a hasonlóság a két rendszer között, mivel a német, duális képzést igyekszünk átültetni a magyar gazdaság és iskolarendszer keretei közé. A hasonlóságok (pl. tanulószerződés rendszere) mellett kiütköztek az alapvető különbségek is, melyek véleményem szerint a szereplők szakképzéshez való hozzáállásából, társadalmi szemléletmódjából fakadnak. Például míg Németországban a cég érdeke a tanulóképzés a munkaerő utánpótlás miatt, addig Magyarországon sokan még mindig csak az állami támogatás miatt vállalják a tanulókat, vagy éppen azzal az indokkal nem vállalnak tanulót, mert nem akarnak konkurenciát kinevelni maguknak. Nálunk még mindig sokan úgy gondolják, hogy nem éri meg gyakorlati képzéssel foglalkozni, hiába van egyre több szakmában munkaerőhiány, mert feltételezik, hogy úgysem marad ott a végzett tanuló. A Németországban tapasztaltak szerint, az ottani vállalkozások több fórumon is (pl. pályaválasztási vásárok, újsághirdetés, bemutatkozás az iskolákban) hirdetik magukat, szinte versenyeznek a tanulókért, gyakornokokért. Ez a hozzáállás Magyarországon még nem jellemző. Nálunk egyelőre az állami támogatás a fő motiváló tényező, bár egyre több vállalkozás esetében merül fel az igény a munkaerő utánpótlás céljából történő képzésre (gépiparban, építőiparban). 
A két szakképzési rendszer között alapvető különbség, hogy Németországban a tanuló csak akkor iratkozhat be a középiskolába, ha tanulószerződést kötött egy céggel. A cég, üzem pedig csak annyi szerződést köt, ahány jövőbeli munkavállalóra szüksége van. Ha egy szakmában túl nagy a jelentkezők száma, de igazából nincs rá szükség, akkor a tanulóval nem fognak tanulószerződést kötni, és neki más szakmát kell választania.  A gazdaság konkrét igénye határozza meg az iskolákban indítandó szakmai képzéseket, vagyis azokat a szakmákat fogják oktatni a szakképző iskolában, amelyekre igény van az adott tartományban. Ez az önszabályozó mechanizmus nagyfokú rugalmasságot kíván meg az iskoláktól, mert például júniusban még nem tudja az iskola, hogy szeptemberben milyen osztályokat tud majd indítani, ez ugyanis a megkötött tanulószerződésektől függ. Itt máris kiütközik egy újabb különbség a két rendszer között: míg nálunk a középiskolába készülő tanulók elsősorban iskolát, addig Németországban szakmát, illetve céget választanak. A tanulószerződés megkötése után a tartományi kamara és a szakképző iskolák együttesen irányítják, osztják be a tanulót a lakhelyéhez legközelebbi és a választott szakmát oktató iskolába.  Megtudtuk, hogy ez azért lehetséges, mert a szakképző iskolák egyforma színvonalúak az iskola felszereltségét, infrastruktúráját, tanműhelyeit, valamint az oktatók felkészültségét tekintve egyaránt. (Nálunk azonban a tanulók tanulmányi eredményüktől függően válogatnak az „erősebb”, illetve a „kevésbé erős” iskolák között.) A német szakképző iskolák gyakorlati oktatói rendszeresen továbbképzéseken vesznek részt, megismerik a gazdaság által igényelt és bevezetett legújabb technológiákat, gyakorlati ismereteket, amiket aztán tovább tudnak adni a tanulóknak. Az iskolák (szinte) a legújabb eszközökkel és technológiákkal vannak látva. Ezeket állami (városi) támogatással, illetve sok esetben cégek eszközfelajánlásával biztosítják, mert közös érdekük a legújabb szakmai-, technológiai tudás átadása. 
Németországban nem csak az iskolák, hanem a gyakorlati képzést biztosító vállalkozások is igen nagy hangsúlyt fektetnek a tanulók lelkiismeretes képzésére. A kijelölt oktatók mestervégzettséggel rendelkeznek (2015 óta nálunk is) és rendszeresen továbbképzik magukat, hogy versenyképes tudást tudjanak biztosítani a diákoknak. A tanulókkal való foglalkozást nem felesleges tehernek, hanem küldetésnek tekintik. Presztízskérdés számukra, hogy a tőlük kikerülő tanulók máshol is megállják a helyüket. 
Még nem igazán jellemző, de egyre több cég - köztük fogadó intézményünk (Eberhard Schöck Stiftung- Baden-Baden) is – lehetőséget biztosít arra, hogy a náluk végzett, tanulószerződéses tanulóik további egy évig a cégnél maradhassanak, függetlenül attól, hogy éppen van-e megüresedett álláshely. Cél, a saját alkalmazottak kitanítása. Ennek érdekében a cég minden lehetőséget megragad, hogy a gyakornokokat magához csábítsa. Például 1 hetes üzemlátogatást szerveznek a pályaválasztás előtt álló diákoknak, melynek keretében beleláthatnak a szakmába, ekkor kiderül, hogy érdekli-e a tanulót vagy sem, illetve akar-e a Schöck-nél maradni, tetszik-e a cég maga. Újsághirdetések útján, honlapon keresztül és természetesen szájhagyomány útján is terjed a cég jó híre. Megjelennek a pályaválasztási vásárokon egyéb cégekkel egyetemben. Nálunk a pályaválasztási vásárokon elsősorban az oktatási intézmények reklámozzák magukat. Jó gyakorlat lenne, ha Magyarországon is egyre több cég, gyakorlati képzőhely tudna bemutatkozni a kiállításokon. 

Németországban és többek között a Schöck alapítványnál a tanulóknak pályázni kell és a felvétel egy bemutatkozó beszélgetésen dől el. Akit felvesznek, azzal tanulószerződést kötnek. A cég ezután tájékoztatja a kamarát a felvett tanulókról. 

A tanulószerződés-kötést tekintve, Magyarországon is követendő példa lenne, hogy csak azokat a tanulókat vennék fel a szakképző iskolába, akik rendelkeznek szerződéssel. Ettől sokkal motiváltabbak lennének a tanulók is, valamint kialakulna egy fajta versenyhelyzet is mind a cégek, mind a tanulók között (a legjobb képzőhelyekért és a legjobb tanulókért). Sokkal inkább megbecsülnék azt a helyet, ahová önerőből sikerült bekerülni, amiért megküzdöttek a tanulók. Jelenleg Magyarországon a gyerekek 9. évfolyam végén kezdenek képzőhelyet keresni. A nyári gyakorlatot már külső gyakorlati képzőhelyen kell tölteniük, de különböző okok (pl. motiválatlanság, önállótlanság, bizonyos szakmákban megfelelő képzőhely hiánya, egyéb információ hiány) miatt az utolsó pillanatra hagyják a képzőhely keresést.





Heinrich  Hübsch Gewerbewschule regionális szakképző intézmény (Karlsruhe)

Az iskola nem csak egy egyszerű szakképző iskola, hanem kompetencia központ is egyben. Az alapoktatás mellett számos továbbképzést szervez a különböző korosztályoknak. Nem csak a középiskolás diákoknak, hanem cégeknek és üzemeknek is nyújtanak eltérő időtartamú képzéseket.[image: C:\Users\ASUS\AppData\Local\Microsoft\Windows\Temporary Internet Files\Content.Word\20170509_133810.jpg]

A német iskolarendszer, mely országos szinten, alapjaiban egységes, tartományonként egyedi vonásokkal rendelkezik. Az iskola képviselője elmondása szerint a 9. évfolyamtól kezdve nagyon bonyolult a rendszer, (még a német szülőknek is nehezen átlátható) de rugalmasan átjárható. Bármikor be lehet kapcsolódni a szakmatanulásba, illetve mindig van lehetőség a továbbtanulásra. Bár ez a rugalmas rendszer biztosítja azt, hogy ne csak gimnáziumból lehessen főiskolára, egyetemre bejutni, még él az a hiedelem, hogy ezt csak érettségi birtokában lehet megtenni. A német szülők részéről elterjedt törekvés az érettségi megszerzése, egy szakma tanulása helyett. Ez a tendencia figyelhető meg évek, évtizedek óta, holott egyre nagyobb problémát jelent nálunk is a szakképzett munkaerő hiánya egyre több területen, mind több szakmában.
Az iskola tájékoztatója szerint a szakképesítés megszerzéséhez is többféle úton lehet eljutni, a rugalmasan átjárható rendszernek köszönhetően. Az eltérő képességű tanulók eltérő szintű képzésekben vehetnek részt. A tanulási nehézségekkel küzdő tanulók könnyített szakképzésben vesznek részt. Megkapnak minden segítséget, hogy sikerrel vegyék az akadályokat. Ők egy alacsonyabb szintű szakképesítést szereznek meg, egy fajta rész-szakképesítést (ez Magyarországon is gyakorlat). 

A szakképzés finanszírozását illetően megtudtuk, hogy – a magyar cégekkel ellentétben – a német vállalkozások nem kapnak állami támogatást vagy adókedvezményt a képzésben való részvételért. A cégeknek munkaerő utánpótlásra van szükségük, ezért ők komoly erőfeszítéseket tesznek azért, hogy ezt a munkaerőhiányt csökkentsék. Alapvetően érdekük a szakképzés. Számukra nem csak költség a tanuló, hanem értéket is képvisel, mivel részt vesz a termelésben. Természetesen a német cégek is felmérik, hogy mennyibe kerül, illetve mennyire lehet termelékeny egy tanuló, kalkulációkat készítenek. A cégeknek, üzemeknek eltérő igényeik vannak. 
Az iskola képviselője hangsúlyozta, mennyire fontos a szoros, együttműködő kapcsolat kialakítása az iskola és a vállalatok között. Az iskola fő partnere az üzem. Ez a duális képzés alapja. Az üzem biztosítja a szakmai gyakorlati képzést (70%), az iskola pedig az általános (közismereti tárgyak), valamint a szakmai elméleti képzést (30%). Egyik nem létezhet a másik nélkül. Az egyes cégek (azonos szakmában), mivel eltérő feladatprofillal rendelkeznek, előfordul, hogy bizonyos tananyagokat, tananyag-részeket nem tudnak leoktatni. Ezeket úgynevezett üzemek feletti tanműhelyben sajátítják el a tanulók. Így tudják biztosítani a tanulók (szinte) egyforma szakmai felkészítését.
A karlsruhe-i kézműves kamara képzőközpontja (Bildungsakademie der Handwerkskammer Karlsruhe) részletes tájékoztatást nyújtott többek között a pályaválasztás fontosságáról, a duális képzésről és az előbb említett üzemek feletti tanműhelyek működéséről. 
[image: C:\Users\ASUS\AppData\Local\Microsoft\Windows\Temporary Internet Files\Content.Word\20170510_092355.jpg]
A kamara képviselőjének elmondása szerint jó öt éve rohamos fejlődésnek indult a pályaorientáció, pályaválasztás területe. Sokféle lehetőséget biztosítanak az általános iskolások számára, például két hetes kurzusokon ismerkednek meg a különböző szakmákkal a kamara szervezésében. Ez jó lehetőség arra, hogy a tanulók képet kapjanak az érdeklődésükről és megtudják, melyik szakma tetszik nekik. A szakmaválasztást úgynevezett kompetencia analízis is segíti. Ez a lehetőség évi 800 fő 7-8.osztályost érint. 
A kamara a partnerintézmények képzéseit is reklámozza, felkínálja az érdeklődőknek. 
A duális képzés rendszerét a kamara képzőközpontja (üzemek feletti tanműhely) teszi teljessé. Ez a képzési lehetőség Magyarországon (még) nem működik, de jövőbeni bevezetése hiánypótló jelentőségű lenne. Itt tudják leoktatni azokat a modulokat, tananyag elemeket, melyeket az egyes cégek nem tudnak. (A szakmai vizsgára bocsátás egyik feltétele, hogy a tanuló üzemközi tanműhelyben is részt vegyen a képzésen.) Heti váltásokban 2-8 hétre mennek oda a tanulók a képzés 2. évében. A képzés időtartama szakmafüggő. Az itt folyó képzés is gyakorlatorientált, az ide érkezőknek már rendelkezniük kell az elméleti tudással.

A kamara az alapképzéseken túl részt vesz egyéb ingyenes és fizetős és mesterképzésekben is. Ezek a kurzusok változatos időtartamúak (1-2 hetes / több hónapos, nappali / esti / hétvégi képzések). 
A szakemberhiány kezelése érdekében és következtében alakult ki ez az összetett képzési rendszer Németországban. Ez a modell követendő példa számunkra. Számos elemet már át is vett a magyar szakképzés, természetesen alkalmazkodva a gazdasági, társadalmi és kulturális különbségekhez.
A szakmai tanulmányút program összeállítása széles körű betekintést nyújtott a német duális képzés rendszerébe. 
Az utazás zökkenőmentes és kényelmes volt egy 30 személyes busszal a 15 résztvevő számára. A szállások (Linz, Rastatt) minden igényt kielégítőek, igényesek voltak. 
A strasbourgi kulturális program, melynek keretében ellátogattunk az Európa Parlamentbe és az óvárosba, feledhetetlen élmény volt számomra. 

A tanulmányi útnak köszönhetően felfrissítettem az érdeklődésemet a szakképzés iránt, tovább fejlesztettem ismereteimet a német duális szakképzési rendszer terén.
Az út során szerzett információk segítségével egyes fogalmak tényleges tartalommal töltődtek meg számomra, így például az üzemek feletti tanműhely fogalma. Világossá vált, hogy miben, milyen alapvető elemekben különbözik a német, illetve a magyar szakképzési rendszer.

2017. június 14.
Fabiszné Pántya Erika

